Diari Oficial de la Generalitat Valenciana


Sumari del DOGV 5160, del 22-12-2005 (2005/13853)

ORDE de 12 de desembre de 2005, de la Conselleria d'Agricultura, Pesca i Alimentació, per la qual s'establixen ajudes al trasllat de granges per motius d'interés públic.
-------------------------------------------------------------------------------------------------------------------------------------------------------------------------

### Dades del document

Número de DOGV
:   5160

Data del DOGV
:   22-12-2005

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2005/13393


Data del document
:   12-12-2005

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Anàlisi jurídica

 Descriptors 

:   * ajuda pública
    * ajuda a l'agricultura
    * sector agrari
    * suport econòmic
    * regió desfavorida
    * explotació agrària

ORDE de 12 de desembre de 2005, de la Conselleria d'Agricultura, Pesca i Alimentació, per la qual s'establixen ajudes al trasllat de granges per motius d'interés públic. [2005/X13913]
  
L'activitat ramadera de la Comunitat Valenciana va patir una important transformació en els anys compresos entre les dècades seixanta i huitanta del segle passat, com a conseqüència de la intensificació dels sistemes de producció. Es van construir granges en emplaçaments allunyats dels nuclis urbans, amb coneixement de les autoritats locals, però no sempre amb llicència d'activitat.
  
Transcorreguts alguns anys, els nuclis urbans de molts municipis han crescut de forma important. Algunes zones considerades com a superfície agrícola han passat a tindre la consideració d'àrees de servicis i fins i tot urbanitzacions. Tot això ha portat algunes granges a una situació en què resulta difícil continuar amb l'exercici de la producció. Fins i tot, en alguns casos, quan es desitja regularitzar administrativament l'activitat no és possible disposar de llicència municipal. En estes circumstàncies sembla convenient plantejar un trasllat de les instal·lacions cap a altres territoris en què s'autoritze l'activitat. D'altra banda, resulta d'interés, per a fomentar el desenvolupament de les àrees d'interior de la Comunitat Valenciana, potenciar l'assentament de granges a termes municipals que tinguen la consideració de zones desfavorides.
  
En la Llei 6/2003 de 4 de març, de Ramaderia de la Comunitat Valenciana, es van determinar les condicions d'assentament de les explotacions ramaderes en relació amb els nuclis urbans i amb altres granges de la mateixa espècie. També es va establir un procediment que permet l'exercici de l'activitat pecuària en les instal·lacions que tinguen limitat l'accés a la llicència municipal d'activitat, de forma transitòria, mentres se'n busquen nous emplaçaments. En esta Llei es preveu, així mateix, la publicació d'una línia d'ajudes per al trasllat de les explotacions ramaderes des d'ubicacions prohibides per la normativa urbanística a emplaçaments autoritzats.
  
La Conselleria d'Agricultura, Pesca i Alimentació, conscient de les dificultats per a abordar el trasllat de les explotacions pels ramaders, establix unes ajudes per a donar suport a les inversions necessàries, que s'emmarca en el Pla Estratègic de la Conselleria i en la mateixa Llei de Ramaderia. Ho fa recollint un nivell de suport públic que se situa en el màxim permés pel Reglament 1/2004, de la Comissió, de 23 de desembre de 2003, sobre l'aplicació dels articles 87 i 88 del Tractat CE a les ajudes estatals per a les petites i mitjanes empreses dedicades a producció, transformació i comercialització de productes agraris (DOCE 03.01.2004), per la qual cosa, segons aquell, queden exemptes de notificació.
  
Estes ajudes tenen com a objecte finançar als titulars d'explotacions ramaderes que ho sol·liciten el trasllat dels edificis i les instal·lacions que constituïxen les seues explotacions per motiu d'interés públic.
  
Per tot això, a proposta del director general d'Investigació i Innovació Agrària i Ramaderia,
  
ORDENE
  
Article primer
  
S'establixen, com a annex a la present disposició, les bases reguladores de la línia de la Conselleria d'Agricultura, Pesca i Alimentació per la qual s'establixen ajudes per als titulars d'explotacions ramaderes que hagen de traslladar les seues instal·lacions per motius d'interés públic.
  
Article segon
  
Es convoquen per a l'exercici 2006 les ajudes a què fa referència l'article primer.
  
Segons es disposa en l'Orde de 26 de setembre de 1994, de la Conselleria d'Economia i Hisenda, sobre tramitació anticipada d'expedients de gastos, la concessió de les ajudes estarà condicionada a l'existència en els pressuposts de 2006 de crèdit adequat i suficient per a això.
  
Segons esta mateixa orde, tots els actes dictats en els expedients de gasto anticipat s'entendran condicionats al fet que, quan es dicten les resolucions de concessió definitiva, subsistisquen les mateixes circumstàncies de dret i fet existents en el moment en què es van produïts aquells actes.
  
DISPOSICIONS ADDICIONALS
  
Les ajudes regulades en la present orde es concediran a càrrec de l'aplicació pressupostària 88.62.78.4422.508.90, línia T3090.
  
DISPOSICIÓ TRANSITÒRIA
  
Per a l'exercici 2006, el termini de presentació de sol·licituds serà de tres mesos des de la data de publicació en el DOGV de la present orde.
  
DISPOSICIONS FINALS
  
Primera
  
Es delega en el director general d'Investigació i Innovació Agrària i Ramaderia la concessió i denegació de les ajudes previstes en esta orde.
  
Segona
  
Es faculta el director general d'Investigació i Innovació Agrària i Ramaderia per a dictar les disposicions necessàries per al desplegament i l'acompliment d'esta orde.
  
Tercera
  
La present norma entrarà en vigor l'endemà de la publicació en el Diari Oficial de la Generalitat Valenciana.
  
València, 12 de desembre de 2005
  
El conseller d'Agricultura, Pesca i Alimentació,
  
JUAN COTINO FERRER
  
ANNEX
  
Bases reguladores de la línia d'ajudes a titulars d'explotacions ramaderes de la Comunitat Valenciana que hagen de traslladar les seues instal·lacions per motius d'interés públic.
  
Apartat primer. Objecte de l'ajuda
  
S'establix una línia d'ajudes per als titulars d'explotacions ramaderes de la Comunitat Valenciana a fi de traslladar les instal·lacions dedicades a l'allotjament i alberg dels animals i els equips allotjats en estes, que siguen aprofitables, a altres llocs d'assentament dins del territori de la Comunitat Valenciana, per motius d'interés públic.
  
Tindran la consideració de motius d'interés públic, a l'efecte d'esta orde,
  
Compliment de les condicions establides en l'article 53 de la Llei 6/2003, de 4 de març, de Ramaderia de la Comunitat Valenciana.
  
Així mateix, s'entendrà este interés públic quan es realitze un trasllat de les instal·lacions d'una explotació ramadera des d'una zona no desfavorida fins a una zona desfavorida.
  
Apartat segon. Beneficiaris
  
Podran ser beneficiaris de les ajudes aquells titulars d'explotacions ramaderes, persones físiques o jurídiques, així com les comunitats de béns o qualsevol altre tipus d'unitat econòmica o patrimoni separat que, fins i tot sense tindre personalitat jurídica, puguen dur a terme els projectes, les activitats o els comportaments o es troben en la situació que motiva la concessió de la subvenció, inscrites en el Registre d'Explotacions Ramaderes de la Comunitat Valenciana creat per mitjà de la Llei 6/2003, de 4 de març, de Ramaderia de la Comunitat Valenciana, que ho sol·liciten.
  
Apartat tercer. Condicions de la inversió a subvencionar
  
Se subvencionaran els trasllats d'explotacions ramaderes pels motius d'interés públic esmentats en l'apartat primer sempre que complisquen les condicions següents:
  
- Les instal·lacions a desmantellar han d'estar ubicades en zones no permeses per l'article 53 de la Llei de Ramaderia de la Comunitat Valenciana i/o trobar-se en zones no desfavorides.
  
- Les explotacions hauran de ser viables econòmicament. Seran considerades econòmicament viables quan tinguen una dimensió de 0,80 unitats de treball agrari com a mínim.
  
- El titular de l'explotació acreditarà l'existència d'eixides comercials a la producció que serà objecte d'ajuda en cas de nous productes o increment de la capacitat productiva.
  
- Les instal·lacions a desmantellar hauran de tindre una antiguitat mínima de 10 anys, i caldrà que n'hi haja constància en la Llista d'Explotacions Ramaderes creada per mitjà del Decret 76/95 o en el Registre d'Explotacions Ramaderes creat a l'empara de la Llei 6/2003, de 4 de març, de Ramaderia de la Comunitat Valenciana.
  
- Estes explotacions, en la data de sol·licitud de l'ajuda, hauran de trobar-se en situació d'actiu.
  
- Les instal·lacions antigues i les noves a construir hauran d'estar ubicades en territori de la Comunitat Valenciana i inscrites en l'esmentat Registre d'Explotacions Ramaderes creat a l'empara de la Llei de Ramaderia de la Comunitat Valenciana.
  
- Les instal·lacions noves hauran de construir-se complint les condicions tècniques recollides en l'article 55 de la Llei de Ramaderia de la Comunitat Valenciana i en la normativa d'aplicació segons l'espècie animal de què es tracte.
  
- Les instal·lacions antigues hauran de ser clausurades de forma obligatòria i amb caràcter definitiu quan, després d'haver donat d'alta la nova instal·lació en el Registre d'Explotacions Ramaderes, es finalitze el trasllat de l'explotació en la seua totalitat.
  
- Els titulars de les explotacions ramaderes que resulten beneficiaris de les ajudes al trasllat de granges hauran de destinar les noves instal·lacions i equips, la construcció i dotació de les quals haja sigut finançada a càrrec d'esta línia d'ajudes, a l'exercici actiu de l'activitat ramadera durant un període mínim de 6 anys. L'Administració efectuarà cada 2 anys els controls necessaris per a la comprovació del compliment d'esta obligació de destí.
  
- En cap cas es valorarà el sòl com a bé immoble.
  
Apartat quart. Import de les ajudes i límits pressupostaris
  
El percentatge d'ajuda pública, d'acord amb l'article 6 del Reglament 1/2004, serà el següent:
  
- En els casos en què el trasllat consistisca senzillament a desmantellar, traslladar pròpiament i erigir novament les instal·lacions existents en la nova ubicació: el 90% dels costs reals de trasllat.
  
S'entendrà que s'ha realitzat estrictament un trasllat quan el valor, a l'efecte de capacitat de producció i condicions tècniques d'obtenció d'esta, coincidisquen en l'explotació desmantellada i nova.
  
- En els casos en què el trasllat produïsca que l'agricultor gaudisca d'una modernització de les instal·lacions o d'un increment de la capacitat de producció:
  
- el 90% dels costs reals del trasllat de les instal·lacions, tal com s'indica en el punt anterior;
  
- el 40% dels projectes de nova inversió, o el 50% quan la nova explotació se situe en zones desfavorides, d'acord amb els requisits i les condicions establits en l'Orde de 28 de novembre, de la Conselleria d'Agricultura, Pesca i alimentació, per la qual s'establixen ajudes a la inversió en explotacions ramaderes.
  
Estos percentatges s'incrementaran en 5 punts percentuals en cas que les inversions estiguen promogudes per jóvens agricultors, o per SAT o per cooperatives integrades al seu torn en més d'un 50% per jóvens agricultors.
  
Anualment es fixaran els imports globals màxims pels quals es podran concedir estes ajudes i les línies dels pressupostos generals de la Generalitat Valenciana a què es carregarà cada grup d'ajudes.
  
En compliment del que s'establix en l'article 29 del Decret Legislatiu de 26 de juny de 1991, pel qual s'aprova el text refós de la Llei d'Hisenda Publica de la Generalitat Valenciana, la quantitat global del gasto que s'impute a cada un dels exercicis futurs no podrà superar la quantitat que resulte d'aplicar al crèdit globalitzat de l'any en què l'operació es comprometa els percentatges següents: en l'exercici immediat següent, el 70%; en el segon exercici, el 60%; i en el tercer, el 50%.
  
Si el conjunt de les ajudes sol·licitades supera els fons disponibles, es tindran en compte els criteris de preferència següents:
  
- Explotacions que es troben situades dins de nucli urbà: 30 punts.
  
- Explotacions que es troben situades en un radi d'1 km al voltant de zona urbana, polígons industrials, urbanitzacions o llocs densament poblats: 20 punts.
  
- Explotacions que realitzen el trasllat per a instal·lar-se en una zona desfavorida: 15 punts.
  
- Explotacions els titulars de les quals siguen jóvens agricultors, entesos com a tals els majors de 18 anys i menors de 40 anys: 10 punts.
  
- Explotacions associatives: 10 punts.
  
- Explotacions prioritàries: 10 punts.
  
- Explotacions que acrediten ocupar major percentatge de treballadors discapacitats en relació amb les seues plantilles amb anterioritat a la publicació d'esta orde, o que es comprometen a contractar un percentatge major durant l'àmbit temporal de duració de la subvenció: 5 punts.
  
Una vegada aplicada l'anterior priorització, es procedirà a un repartiment del fons disponible per a cada expedient. Este repartiment s'establirà per mitjà d'una reducció proporcional de l'import de la subvenció per punts.
  
Apartat quint. Presentació de sol·licituds
  
Les sol·licituds d'ajuda es formalitzaran en instància degudament emplenada subscrita pel titular de l'explotació o pel representant legal que corresponga, dirigida al director general d'Investigació i Innovació Agrària i Ramaderia de la Conselleria d'Agricultura, Pesca i Alimentació.
  
Les instàncies podran presentar-se a qualsevol de les oficines de la Conselleria d'Agricultura, Pesca i Alimentació de la Comunitat Valenciana en el primer mes de cada any natural.
  
La sol·licitud es registrarà amb anterioritat a l'inici de l'execució de les obres per a les quals se sol·licita l'ajuda.
  
S'hi inclouran el nom i la raó social del titular de l'explotació ramadera sol·licitant, així com una descripció del pla d'inversió previst. Caldrà adjuntar la documentació següent:
  
- Fotocòpia compulsada del DNI, NIF o CIF dels sol·licitants, així com de la seua personalitat jurídica.
  
- Una memòria en què justificaran la necessitat de realitzar el trasllat de les instal·lacions de la seua explotació o unitat de producció d'acord amb l'apartat primer d'esta orde.
  
- Certificat de l'Ajuntament del fet que l'emplaçament de l'explotació es troba en alguna de les circumstàncies prohibides de l'article 53 de la Llei de Ramaderia de la Comunitat Valenciana.
  
- Informe urbanístic sobre l'adequació dels terrenys on s'haja d'instal·lar l'activitat.
  
- Una memòria detallada del programa d'inversions realitzada per un tècnic competent que inclourà:
  
- Una descripció de les instal·lacions i equips de les granges antigues, amb la seua capacitat de producció, condicions tècniques i la seua valoració econòmica.
  
- Una descripció de les instal·lacions i equips de les granges noves, amb la seua capacitat de producció i condicions tècniques. Es farà especial referència a les infraestructures i equips nous que, si és el cas, s'hagen d'instal·lar.
  
- Estudi de la viabilitat econòmica de l'explotació i acreditació, si és el cas, de l'eixida comercial de l'augment de la producció o dels nous productes que se subvencionen. Per a això caldrà ajustar-se a les disposicions de l'Orde de 28 de novembre, de la Conselleria d'Agricultura, Pesca i Alimentació, per la qual s'establixen ajudes a la inversió en explotacions ramaderes.
  
- Una valoració econòmica detallada del cost de les instal·lacions a construir, equipament i/o modernització de les instal·lacions, així com de les inversions que suposen un augment de la capacitat productiva. A tal efecte, quan l'import del gasto subvencionable supere la quantia de 30.000 euros en el supòsit de cost per execució d'obra, o de 12.000 euros en el suposat subministrament de béns d'equip o prestació de servicis per empreses de consultoria o assistència tècnica, el beneficiari haurà de sol·licitar com a mínim tres ofertes de diferents proveïdors i que no podran ser superiors al valor de mercat, amb caràcter previ a la contracció del compromís per a la prestació del servici o l'entrega del bé, llevat que per les especials característiques dels gastos subvencionables no existisca en el mercat prou nombre d'entitats que el subministren o el presten. L'elecció entre les ofertes presentades es realitzarà d'acord amb criteris d'eficiència i economia, i caldrà justificar expressament en una memòria l'elecció quan no recaiga en la proposta econòmica més avantatjosa.
  
- Per a la valoració dels béns immobles, serà necessari aportar un certificat elaborat per un taxador independent qualificat.
  
- Un calendari d'execució de les obres a realitzar com a màxim durant quatre exercicis pressupostaris, comptadors des de l'exercici corresponent a la data de la resolució de l'ajuda i amb els límits de justificació de les inversions que s'establixen en esta orde. En cas de realitzar-se les obres en més d'un exercici pressupostari, la inversió mínima a realitzar en cada un dels anys considerats serà del 20% de la inversió total, excepte en el primer any.
  
- Imprés d'alta de manteniment de tercers de la Generalitat Valenciana acompanyat del certificat de l'entitat bancària de la titularitat del compte en què han d'efectuar-se els pagaments.
  
- Documentació que acredite el compliment de cada un dels criteris de preferència assenyalats en l'apartat quart que siguen aplicables al sol·licitant.
  
- Declaració responsable del sol·licitant sobre el compliment de la normativa d'integració laboral de persones amb discapacitat o, si és el cas, l'exempció de la dita obligació, segons s'establix en el Decret 279/2004, de 17 de desembre, del Consell, pel qual es regulen procediments de contractació administrativa i de concessió de subvencions per al foment de l'ocupació de les persones amb discapacitat.
  
- Declaració responsable de no estar sotmés a les prohibicions per a obtindre la condició de beneficiari establides en l'article 13 de la Llei 38/2003, General de Subvencions.
  
La presentació de la sol·licitud per part del beneficiari comportarà l'autorització a l'òrgan gestor per a demanar els certificats de trobar-se al corrent de les obligacions fiscals (Agència Tributària i Generalitat Valenciana), i davaant la Seguretat Social.
  
Apartat sext. Procediment de concessió
  
La instrucció del procediment de concessió de subvencions correspon als servicis territorials de la Conselleria d'Agricultura, Pesca i Alimentació, els quals realitzaran d'ofici totes les actuacions que consideren necessàries per a la determinació, el coneixement i la comprovació de les dades en virtut de les quals haja de formular-se la proposta de resolució, i remetran a l'òrgan col·legiat les sol·licituds avaluades.
  
L'òrgan col·legiat encarregat de realitzar un Informe de concessió de les ajudes a la vista de les sol·licituds avaluades estarà integrat per 3 membres: el cap del Servici de Producció i Sanitat Animal, el cap del Servici de Tecnologia Ramadera i el cap de la Secció de Foment Ramader.
  
Este informe es tornarà als servicis territorials per a formular la preceptiva proposta de resolució.
  
A la vista de la documentació aportada, inclosa l'acta dels servicis veterinaris i la proposta dels òrgans d'instrucció, el conseller d'Agricultura, Pesca i Alimentació resoldrà la concessió d'estes ajudes d'acord amb el procediment previst en l'apartat quart. La resolució inclourà:
  
- La concessió o denegació expressa de la subvenció, amb els terminis que s'atorguen per a executar les inversions, que s'ajustaran al calendari del pla d'inversió presentat pel sol·licitant i que no podrà ser superior a quatre exercicis pressupostaris.
  
La distribució de les ajudes per anualitats, amb l'exigència de la realització d'un 20% d'inversió com a mínim en cada un dels exercicis econòmics per als quals es concedixen les ajudes, excepte en el primer any.
  
- L'exigència de presentar en un termini de tres mesos:
  
- Projecte tècnic d'inversió, quan així s'exigisca en la normativa vigent.
  
- Sol·licitud de llicència d'obres degudament registrada.
  
- Acreditació de disponibilitat dels terrenys, bé per mitjà d'escriptura pública de contracte de compravenda o per mitjà de contracte d'arrendament després de la liquidació de l'impost de transmissions patrimonials. Este contracte d'arrendament haurà de tindre una duració mínima de 10 anys.
  
La no-presentació en el termini de tres mesos dels documents especificats en el tercer punt del paràgraf anterior comportarà la pèrdua de l'ajuda.
  
El termini màxim per a resoldre i notificar la resolució del procediment no podrà superar els 6 mesos des de la finalització del termini de presentació de sol·licituds. La falta de resolució expressa en este termini tindrà efecte desestimatori.
  
Apartat sèptim. Realització de la inversió, procediment de control i pagament de les ajudes
  
Les inversions i reformes seran realitzades i justificades davant de l'administració fins al dia 1 de novembre de cada exercici pressupostari per al qual haja sigut concedida la subvenció de trasllat, per mitjà de compte o certificació justificativa; caldrà adjuntar les factures de tercers corresponents a estes, així com els seus justificants bancaris de pagament.
  
La presentació dels documents anteriors es realitzarà a les oficines de la Conselleria d'Agricultura, Pesca i Alimentació.
  
Una vegada finalitzat el trasllat de les instal·lacions de l'explotació ramadera en la seua totalitat, l'interessat haurà d'aportar una comunicació de finalització de la inversió, juntament amb les factures de tercers pendents d'eixe exercici i els seus justificants bancaris de pagament.
  
Així mateix, s'haurà d'aportar la llicència d'obertura de la nova activitat. En cas que esta llicència tinga caràcter provisional, la llicència d'obertura definitiva s'aportarà en el termini màxim de 2 mesos després de la concessió.
  
L'explotació d'origen haurà de causar baixa en el Registre d'Explotacions Ramaderes i s'hi registrarà, al seu torn, l'alta de la nova explotació.
  
A la vista dels justificants aportats, l'òrgan competent autoritzarà el pagament de les ajudes pels conceptes previstos en la memòria descriptiva i amb el límit màxim del pressupost aprovat, independentment que el valor de la inversió siga superior, d'acord amb les factures o els projectes aportats.
  
Els servicis veterinaris de la Conselleria d'Agricultura, Pesca i Alimentació duran a terme una inspecció en totes les explotacions sol·licitants per a comprovar el compliment de les condicions exigides a estes en la present orde.
  
Apartat octau. Procediment de pagament parcial
  
En totes les ajudes esmentades en esta orde, es podran realitzar pagaments fraccionats parcials, amb justificació prèvia de la realització de la inversió corresponent, fins a un màxim del 60% de la subvenció total concedida per a eixe exercici.
  
La justificació es realitzarà per mitjà de la presentació dels certificats corresponents i d'acord amb l'apartat sèptim d'esta orde.
  
Apartat nové. Incompatibilitat de les ajudes
  
La percepció de les ajudes previstes en estes bases reguladores per a la realització de trasllats de granges és incompatible amb qualsevol altra ajuda de l'administració destinada a la mateixa finalitat, i en concret amb les establides en el Reial Decret 613/2001.
  
Apartat deu. Reintegrament de quantitats indegudament percebudes
  
Els beneficiaris de les ajudes estaran obligats al reintegrament total o parcial de les quantitats percebudes i els serà exigit l'interés de demora des del moment del pagament de la subvenció en els casos següents:
  
a) Incompliment de l'obligació de justificació o justificació parcial del gasto subvencionat.
  
b) Obtenció de la subvenció sense posseir les condicions requerides per a això.
  
c) Incompliment de la finalitat per a la qual va ser concedida la subvenció.
  
d) Incompliment de les obligacions imposades per l'administració als beneficiaris amb motiu de la concessió de la subvenció.
  
Quan la falta de justificació del gasto subvencionable siga parcial, el reintegrament de la subvenció serà el que corresponga a tals gastos no justificats. Els incompliments a què es referixen els apartats b, c i d donaran lloc al reintegrament total de la subvenció percebuda.
  
El procediment de reintegrament de les quantitats percebudes es regirà pel que s'establix en el títol II de la Llei 38/2003, de 17 de novembre, General de Subvencions, i en les disposicions generals sobre procediments administratius que conté títol VI de la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú.
  
Apartat onze. Revisió
  
Tota alteració de les condicions tingudes en compte per a la concessió de l'ajuda o subvenció i, en tot cas, l'obtenció incompatible d'estes, a què es fa referència en l'apartat nové, podrà donar lloc a la modificació de la resolució concessiva.
  
Apartat dotze. Normativa aplicable
  
En tots els apartats relatius a esta orde d'ajudes, i quan hi haja dubtes d'interpretació respecte d'això, s'aplicarà la Llei 38/2003, de 17 de novembre, General de Subvencions, i el Decret Legislatiu de 26 de juny de 1991, pel qual s'aprova el text refós de la Llei d'Hisenda Pública de la Generalitat Valenciana.